Hjemme i stuen holder Henriette Rasmussen fast i Simons arme, mens han forsigtigt sætter den ene fod foran den anden. De er i gang med den daglige træning.

- Det er meget, meget spændende og vi er meget positive over for det, siger hun om de nye forskningsresultater.

Simons hjerne har taget skade af de mange anfald, han har. Derfor kan han ikke tale og gå som sine jævnaldrende. Indtil videre har han fået 15 forskellige typer medicin, men de har ikke virket så godt, som familien havde håbet.

- Vi håber meget, at lægerne nu er åbne over for at prøve cannabis, når nu der er evidens for, at det virker, siger Henriette Rasmussen.

Nyt lægemiddel kan være på vej

Forskerne bag det nye studie har fulgt patienter med de to sjældne epilepsiformer Dravet og Lennox Gastout Syndrom. Det er nogle af de sværeste former for epilepsi, forklarer Kern Olofsson på Epilepsihospitalet.

- Forskningen vil forhåbentligt give nogle nye behandlingsmuligheder, siger han.

Fakta om forskningen Halvdelen af forsøgspatienterne havde effekt af cannabis. De fik en reduktion i antallet af anfald på op mod 50 procent. Effekten var bedre end placebo. Bivirkningerne var diarre, træthed og forhøjet levertal samt krydsreaktion med anden epileptisk medicin. Forsøgspatienterne har epilepsiformerne Dravet og Lennox Gastout Syndrom, og størstedelen var børn. Kilde: GW Pharmaceuticals

Og det kan måske allerede ske inden for et års tid. For firmaet, der har lavet cannabisolien, som blev brugt i forsøget, er allerede gået i gang med at søge om markedsføringstilladelse til at sælge olien i både USA og Europa.

Det er det engelsk-amerikanske medicinalfirma, GW Pharmaceuticals, der har produceret præparatet, som hedder Epidiolex.

Hos Lægemiddelstyrelsen i Danmark kalder man forskningen for interessant og lovende. Og hvis lægemidlet bliver godkendt hos det europæiske medicinalagentur, kan det være på markedet i Danmark inden for et år, vurderer direktør Thomas Senderovitz.

- Som udgangspunkt glæder vi os da til, at firmaet får indsendt ansøgningen, så vi kan komme i gang med at behandle den på europæisk niveau. Og så forhåbentlig få godkendt det som et lægemiddel til de her børn, der har de her forfærdelige sygdomme, siger han og fortsætter:

- Når vi ser på de studier, der er lavet og designet, så ser det fornuftigt ud. Det er altså bedømt på det, der er offentliggjort indtil videre. Og så må vi da håbe, at når vi så får det her mellem hænderne, at det så også lever op til det, de lover.

Cannabis kan hæmme virkningen af den anden medicin

På Epilepsihospitalet vurderer Kern Olofsson også, at der er store chancer for, at cannabis bliver et lægemiddel, som epilepsibørn kan hente på apoteket på linje med andre lægemidler.

- Patienterne kan se frem til at få cannabis som supplement til deres øvrige behandling, siger han og understreger, at det ikke vil være alle, der kan tåle behandlingen.

For ligesom med alt andet medicin er der bivirkninger. Ved cannabis-olien er det typisk diarre og træthed, men nogle af patienterne i det nye studie har også fået forhøjet levertal.

- Samtidig har det vist sig, at cannabis-olien påvirker omsætningen af andre epilepsimidler og i nogle tilfælde i ret væsentlig grad, siger Kern Olofsson og understreger, at lægerne måtte stoppe behandlingen hos nogle af forsøgspersonerne.

- Lægerne må skynde sig

Men bivirkningerne holder ikke Henriette Rasmussen fra at ville afprøve cannabis-oliens effekt.